b'\n_START_ARTICLE_\nFizinio asmens bankrotas\n_START_PARAGRAPH_\nFizinio asmens bankrotas \xe2\x80\x93 teisin\xc4\x97 proced\xc5\xabra, kuria skolininkas deklaruoja savo negal\xc4\x97jim\xc4\x85 gr\xc4\x85\xc5\xbeinti skolas. Privaloma bankroto paskelbimo s\xc4\x85lyga yra asmens nemokumas, t. y. negeb\xc4\x97jimas vykdyti savo \xc4\xafsipareigojim\xc5\xb3. Pagrindinis bankroto tikslas \xe2\x80\x93 likviduoti vis\xc4\x85 skolininko turt\xc4\x85, paskirstyti gautas l\xc4\x97\xc5\xa1as (bei gaunamas m\xc4\x97nesines pajamas) kreditoriams, siekiant per tam tikr\xc4\x85 laikotarp\xc4\xaf atsikratyti bevilti\xc5\xa1k\xc5\xb3 skol\xc5\xb3 ir prad\xc4\x97ti gyvenim\xc4\x85 i\xc5\xa1 naujo.\n_START_SECTION_\nTeis\xc4\x97\n_START_PARAGRAPH_\nFizini\xc5\xb3 asmen\xc5\xb3 bankroto teis\xc4\x97 yra numatyta 2000 m. gegu\xc5\xbe\xc4\x97s 29 d. Europos s\xc4\x85jungos tarybos reglamente (EB) nr. 1346/2000 d\xc4\x97l bankroto byl\xc5\xb3. \xc5\xa0is potvarkis suteikia valstyb\xc4\x97s-nar\xc4\x97s pilie\xc4\x8diams galimybes atlikti fizini\xc5\xb3 asmen\xc5\xb3 bankroto proced\xc5\xabras ir kitoje ES valstyb\xc4\x97je-nar\xc4\x97je._NEWLINE_Lietuvos apeliacinis teismas 2011 m. spalio 3 d. nutartimi i\xc5\xa1ai\xc5\xa1kino, kad, vadovaujantis 2000 m. gegu\xc5\xbe\xc4\x97s 29 d. Tarybos reglamentu (EB) nr. 1346/2000 d\xc4\x97l bankroto byl\xc5\xb3, bet kuris sprendimas i\xc5\xa1kelti bankroto byl\xc4\x85, kur\xc4\xaf pagal savo jurisdikcij\xc4\x85 priima valstyb\xc4\x97s nar\xc4\x97s teismas, pripa\xc5\xbe\xc4\xafstamas visose kitose valstyb\xc4\x97se nar\xc4\x97se nuo to momento, kai sprendimas \xc4\xafsiteis\xc4\x97ja bankroto byl\xc4\x85 i\xc5\xa1k\xc4\x97lusioje ES valstyb\xc4\x97je. 2012 m. baland\xc5\xbeio 4 d. Lietuvos auk\xc5\xa1\xc4\x8diausias teismas nurod\xc4\x97, kad Europos S\xc4\x85jungos (ES) valstybi\xc5\xb3 nari\xc5\xb3 teism\xc5\xb3 sprendimai d\xc4\x97l fizini\xc5\xb3 asmen\xc5\xb3 bankroto Lietuvoje turi b\xc5\xabti pripa\xc5\xbe\xc4\xafstami automati\xc5\xa1kai ir nedelsiant._NEWLINE_Lietuvoje fizini\xc5\xb3 asmen\xc5\xb3 bankroto \xc4\xafstatymas, numatantis galimyb\xc4\x99 nemokius asmenis atleisti nuo likusi\xc5\xb3 skol\xc5\xb3 mok\xc4\x97jimo ir pad\xc4\x97ti i\xc5\xa1vengti skurdo, buvo priimtas 2012 m. gegu\xc5\xbe\xc4\x97s 10 d. \xc5\xa0is \xc4\xafstatymas \xc4\xafsigaliojo nuo 2013 m. kovo 1 d._NEWLINE_2014 m. sausio 27 d. duomenimis Lietuvos teismuose 114-ai lietuvi\xc5\xb3 yra i\xc5\xa1keltos bankroto bylos. Palyginimui, Latvijos teismai 2013 metais paskelb\xc4\x97 1542 fizini\xc5\xb3 asmen\xc5\xb3 bankrotus, o tai yra 12,1 proc. daugiau nei 2012 metais, rodo Latvijos nemokumo registro duomenys. Kitose valstyb\xc4\x97se, pavyzd\xc5\xbeiui Did\xc5\xbeiojoje Britanijoje, bankrutuoja po kelis \xc5\xa1imtus asmen\xc5\xb3 per vien\xc4\x85 dien\xc4\x85. _NEWLINE_Atsi\xc5\xbevelgiant \xc4\xaf 2014 m. kovo 12 d. Europos Komisijos Rekomendacijas d\xc4\x97l nemokumo, Lietuvoje buvo parengtas Fizini\xc5\xb3 asmen\xc5\xb3 bankroto \xc4\xafstatymo pakeitimo projektas. \xc4\xaestatymo pakeitimais siekiama palengvinti fizini\xc5\xb3 asmen\xc5\xb3 bankroto s\xc4\x85lygas Lietuvoje, kadangi Europos Komisija Rekomendacijose paskatino keisti po\xc5\xbei\xc5\xabr\xc4\xaf \xc4\xaf bankroto procesus ir reformuoti nacionalinius bankroto teis\xc4\x97s aktus. Fizini\xc5\xb3 asmen\xc5\xb3 bankroto \xc4\xafstatymo pakeitimais Lietuvoje siekiama trumpinti bankroto proced\xc5\xabr\xc5\xb3 termin\xc4\x85 nuo 5 met\xc5\xb3 iki 3 met\xc5\xb3. Taip pat si\xc5\xabloma suteikti galimyb\xc4\x99 skolininkui i\xc5\xa1saugoti \xc2\xa0\xc4\xafkeist\xc4\x85 turt\xc4\x85._NEWLINE_\xc5\xaakio ministerija Fizini\xc5\xb3 asmen\xc5\xb3 bankroto \xc4\xafstatymo pakeitimo projekt\xc4\x85 jau yra pateikusi visuomenei ir suinteresuotoms institucijoms vertinti.'